Predkladacia správa

Dňa 20.3.2003 bola na zasadnutí Rady Organizácie pre hospodársku spoluprácu a rozvoj (OECD) prijatá ponuka vládnych orgánov SR uskutočniť výjazdové zasadnutie Rady OECD vo Vysokých Tatrách dňa 18. septembra 2003. Súhlasné stanovisko Rady OECD, ktorú tvoria zástupcovia všetkých 30 členských štátov Organizácie, otvorilo cestu k začatiu prípravných prác na organizačnom zabezpečení podujatia na vysokej úrovni, ktoré sa uskutoční pri príležitosti 10. výročia vzniku SR a 3. výročia vstupu SR do OECD. Návrh predbežného programu tejto najvýznamnejšej akcie v doterajšej histórii Organizácie uskutočňovanej na Slovensku predpokladá stretnutie členov Rady OECD na čele s generálnym tajomníkom OECD Donaldom Johnstonom s prezidentom Slovenskej republiky, predsedom a členmi vlády SR, predstaviteľmi politického  života na Slovensku, ako aj s primátormi miest Vysoké Tatry a Bratislava.

Rada OECD je najvyšším orgánom Organizácie a medzi jej pravidelnými ministerskými schôdzkami sa schádza  na úrovni stálych predstaviteľov 30 členských krajín. V zmysle čl. 10 par. 2 Konvencie OECD Rade OECD predsedá generálny tajomník OECD. V 42. ročnej histórii OECD sa uskutočnili len štyri zasadnutia Rady OECD mimo jej parížskeho sídla (1989-Tokio, 1991-Berlín, 2000-Varšava, 2001-Istanbul). Plánované zasadnutie na Slovensku je zamerané na posilnenie vzájomných vzťahov medzi SR a OECD, prezentáciu SR ako novej členskej krajiny a priblíženie činnosti OECD predstaviteľom slovenského politického a hospodárskeho života a prostredníctvom médií aj širšej verejnosti. Podujatie zároveň vytvára príležitosť predstaviť realizované ekonomické reformy, investičné a podnikateľské prostredie, ako aj  skúseností zahraničných firiem úspešne etablovaných na slovenskom trhu. Uvedená akcia prispeje k zviditeľneniu SR ako členskej krajiny OECD a z pohľadu Organizácie je vnímaná ako príležitosť prezentovať prácu a výsledky OECD v regióne Strednej a Východnej Európy.  Navrhované  sprievodné spoločenské podujatia vytvoria priestor pre výmenu názorov členov Rady OECD a predstaviteľov Sekretariátu OECD s najvyššími predstaviteľmi SR, zástupcami podnikateľskej sféry, ako aj  s predstaviteľmi mimovládnych organizácií a médií.

Samotné zasadnutie Rady OECD vo Vysokých Tatrách (18.9.2003) otvorí za prítomnosti médií predseda vlády SR M. Dzurinda /alternatívne minister zahraničných vecí SR E. Kukan/. Súčasťou programu je aj prezentácia a stretnutia s predstaviteľmi slovenských podnikateľských kruhov a mimovládnych organizácií. Členov Rady OECD v Bratislave príjme na záver ich pobytu na Slovensku (19.9.2003) aj prezident Slovenskej republiky.

V súvislosti s náročnou prípravou tohto významného podujatia sa vynára otázka finančného krytia organizačného zabezpečenia podujatia. Ministerstvo zahraničných vecí SR navrhuje uhradiť prevažnú časť výdavkov z prostriedkov vyčlenených na činnosť Stálej misie SR pri OECD v celkovej predpokladanej výške 3 mil. Sk. 

Ďalšie sprievodné akcie pre členov Rady OECD bude možné upresniť  v nadväznosti na potvrdenie záujmu významných investorov a firiem využiť možnosť prezentácie a stretnutia s členmi Rady OECD   (NBS, VÚB, Slovenská sporiteľňa, Tatra banka, U.S.Steel, Whirlpool, VW, Siemens, Deutsche Telekom, Matador Púchov, Topvar, Neografia Martin a pod.), ktorí budú v tejto súvislosti oslovení. 
Jednou z finančne najnáročnejších položiek bude preprava účastníkov výjazdového zasadnutia Rady OECD. Materiál v tejto súvislosti predpokladá využitie vládneho špeciálu, ktorý by zjednodušil prepravu účastníkov, pričom všetci (asi 55 osôb) s výnimkou 12 pracovníkov sekretariátu OECD (hradí SR) by sa podieľali na čiastočnej úhrade nákladov. 

MZV SR hradí v plnom rozsahu náklady  výlučne pre 12 pracovníkov sekretariátu OECD, vrátane GT OECD a jeho 4 zástupcov. Ostatní účastníci akcie  (veľvyslanci krajín OECD) si  budú hradiť náklady na prepravu a ubytovanie individuálne.

Zodpovednosť za zabezpečenie celej návštevy a usporiadanie výjazdového zasadnutia Rady OECD na Slovensku v dňoch 17.-19.9.2003 prevezmú najviac zainteresované ústredné orgány štátnej správy: MZV SR, MV SR, MH SR, MF SR a ÚV SR. Súčasťou predkladaného materiálu je návrh na zloženie organizačného štábu, ktorý bude ustanovený neodkladne po prerokovaní materiálu vládou SR. Po organizačnej stránke bude ležať hlavná zodpovednosť za zabezpečenie podujatia na Ministerstve zahraničných vecí SR, ktorého zástupca bude stáť aj na čele organizačného štábu počas jeho priebehu. 

Zabezpečenie výjazdového zasadnutia Rady OECD v SR podľa predloženého návrhu naplňuje predstavy na organizáciu vrcholového podujatia, ktoré má ambíciu dôstojne prezentovať Slovenskú republiku ako plnoprávneho člena OECD a súčasne pritiahnuť pozornosť odbornej verejnosti a médií. V tejto súvislosti aj samotná príprava a organizačné zabezpečenie  tejto neštandardnej akcie predpokladá osobitnú a trvalú pozornosť všetkých zainteresovaných členov organizačného štábu.

Materiál nemá finančný, ekonomický, environmentálny vplyv, ani vplyv na zamestnanosť. Z uvedeného dôvodu neobsahuje príslušné doložky.